**Polokwane** je grad u Južnoafričkoj Republici od 20 352 stanovnika, administrativno sjedište provincije Limpopo. U širem metropolitanskom području grada živi 123 749 stanovnika. 

*Polokwane* se sve do 2002. zvao **Pietersburg**, mnogi ga i danas tako zovu. Na njegovom stadionu Peter Mokab igrale su se utakmice Svjetskog prvenstva u nogometu 2010.

Historija
---------

*Polokwane* su osnovali 1886. takozvani Voortrekkeri (na afrikaansu - *Pioniri*) burski naseljenici koji su kupili zemlju od lokalnih domorodaca 1884. i tu se naselili. Svoje naselje nazvali su Pietersburg u čast tada slavnog burskog generala i 
lidera *Petrusa (Pieta) Jouberta*. 
*Pietersburg* je bio privremeni glavni grad 1900. za obje burske republike Republiku Transvaal i Oranje Vrijstaat, za vrijeme Drugog burskog rata (1899. - 1902.). 

Britanci su zauzeli Pietersburg - 1901.  i u njemu organizirali koncentracioni logor u kojem su držali 4 000 burskih žena i djece. *Pietersburg* je status grada (city) službeno dobio tek 1992. Nakon prvih slobodnih općih izbora u zemlji 1994. i rušenja apartheida, grad je 2002 promjenio ime u *Polokwane*, što na jeziku najbrojnijeg naroda u gradu Basotho znači -*Mjesto sigurnosti*.

Geografske karakteristike
-------------------------

Polokwane je leži na nadmorskoj visini od 1280 metara, na pola puta između Pretorije (255 km) i granice sa Zimbabveom (220 km).

Znamenitosti
------------

Najveća znamenitost grada je nova anglikanska katedrala izgrađena 1969. nakon što je napuštena stara crkva izgrađena 1897. koja je bila prilično oštećena za Drugog burskog rata.

Južno od centra grada, nalazi se Rezervat prirode i rekreacioni park - Polokwane.

Privreda i transport
--------------------

Polokwane je danas prije svega trgovačko - financijski centar bogatog poljoprivredno - stočarskog kraja, u kojem se najviše koje proizvodi; krumpir, lucerna, češnjak, kukuruz, sirak, kikiriki i voće. Pored grada nalaze se neke od najboljih stočarskih farmi u Južnoj Africi, tako da grad ima dobro razvijenu mliječnu industriju. 

Polokwane ima i dobro razvijenu industriju, po pogonima u gradu se prerađuju azbest, korund, mlijeko i voće (konditorski proizvodi).  U gradu svoje punione imaju Coca Cola i najveći južnoafrički pivovarski konzorcij *South African Breweries*

Grad ima međunarodni Aerodrom Polokwane (IATA kod: PTG, ICAO kod: FAPP) 5 km sjeverno od centra grada koji ima tjedne veze sa Johannesburgom. 

Polokwane je dobro povezan željeznicom i cestama sa nedalekim Zimbabveom i južnoafričkim gradovima Pretorijom i Johannesburgom te preko njih sa lukama na Indijskom oceanu.

Školstvo
--------

Polokwane sa svojom okolicom, najveće je urbano područje provincije Limpopo, centar školstva i kulture.
U samom gradu djeluju dva univerziteta; *Tehnološki univerzitet Tshwane* i *Univerzitet Južne Afrike*, koji u gradu imaju svoje departmane. Istočno od centra grada - 22.5 km u gradiću *Turfloop* nalazi se *Univerzitet Limpopo*, osnovan 1959.

Klimatske karakteristike
------------------------

*Polokwane* ima kontinentalnu klimu po Köppenovoj klasifikaciji klime, sa blagim suhim zimama, i toplim kišnim ljetima. 

| **Klimatološki medijani za Polokwane** |
| --- |
| Mjesec | jan-sij | feb-velj | mar-ožu | apr-tra | maj-svi | jun-lip | jul-srp | aug-kol | sep-ruj | okt-lis | nov-stu | dec-pro | godina |
| Srednji maksimum (°C) | 28 | 28 | 27 | 24 | 22 | 20 | 20 | 22 | 25 | 26 | 27 | 27 | **25** |
| Srednji minimum (°C) | 17 | 17 | 15 | 12 | 8 | 5 | 4 | 7 | 10 | 13 | 15 | 16 | **12** |
| Precipitacija (mm) | 82 | 60 | 52 | 33 | 11 | 5 | 3 | 6 | 17 | 43 | 85 | 81 | **478** |
| *Izvor:*  |

Izvori
------

1. 1 2 3 4  „*Polokwane*" (engleski). Adrian Frith. Pristupljeno 24. 02. 2012.
2. 1 2  „*The largest cities in South Africa, ranked by population*" (engleski). mongabay. Pristupljeno 24. 02. 2012.
3. 1 2 3 4 5 6 7 8 9 10 11  „*Polokwane*" (engleski). Encyclopædia Britannica. Pristupljeno 24. 02. 2012.
4. ↑  Coca-Cola | South Africa
5. ↑  SAB Limited - Sites and locations
6. ↑  „*Climate data Polokwane*". South Africa Weather Service. Arhivirano iz originala na datum 2012-03-04. Pristupljeno 24. 02. 2012.

Vanjske veze
------------

***Polokwane*** na Wikimedijinoj ostavi

* The City of Polokwane Arhivirano 2020-05-14 na Wayback Machine-u ()
* *Polokwane* na portalu Encyclopædia Britannica ()

| * p
* r
* u
Glavni gradovi provincija Južne Afrike |
| --- |
| Bhisho (Istočni Kaap) • Bloemfontein (Slobodna Država) • Kaapstad (Zapadni Kaap) • Johannesburg (Gauteng) • Kimberley (Sjeverni Kaap) • Mahikeng (Sjeverozapad) • Nelspruit (Mpumalanga) • Pietermaritzburg (KwaZulu-Natal) • Polokwane (Limpopo) |

|  |  |
| --- | --- |
| Normativna kontrola Uredi na Wikidati | 
* WorldCat identiteti
* VIAF: 237011326
* GND: 4633540-7

 |